Alexander Moissi

Alexander Moissi, egentlig Aleksandër Moisiu, italiensk Alessandro Moissi (født 2. april 1879 i Trieste, død 22. mars eller 23. mars 1935 i Wien), var en albansk skuespiller.

Liv og virke

Bakgrunn
Aleksandër Moisiu var sønn av den albanske rederen Konstantin Moisiu og Amalia di Rada, og hadde fire eldre søsken. Han vokste opp dels i Østerrike, dels i den albanske havnebyen Dürrës (italiensk:Durazzo).

Skuespiller
Som skuespiller ble han i Tyskland kjent som Alexander Moissi, i Italia som Alessandro Moissi. Hans mest kjente scenenavn er Alexander Moissi.

Hans datter Bettina Moissi ble også skuespiller. Den tyske skuespilleren Gedeon Burkhard, som blant annet har spilt i Quentin Tarantinos film «Inglorious Basterds», er hans oldebarn.

Alexander Moissi var en fetert skuespiller i Europa som med en rekke hovedroller på merittlisten. Rollen som Shylock i «Kjøpmannen i Venedig» hadde Moissi spilt på Deutsches Theater i 1918 med Max Reinhardt som regissør. Som Hamlet i Reinhardts oppsetning av stykket av samme navn fikk Moissi stor suksess og berømmelse. Moissis hovedrolle i stykket «Jedermann» av Hugo von Hofmannsthal (norsk: "Spillet om Enhver") for Max Reinhardt ble en de største suksessene Reinhardts oppsetninger skulle få. I denne rollen var Moissi med i uroppføringen av stykket, som åpnet Festspillene i Salzburg i 1920.

Moissi var ikke selv jøde, men ble angrepet i samtiden av antisemitter som hevdet at han var jødisk. Moissi selv erklærte seg som en venn av det jødiske folk. I lys av dette er det interessant at teatermannen Rudolf Rasmussen i 1943, altså under den tyske okkupasjonen av Norge, ga ut en bok der han i et helt kapittel skrev om en drøm han hadde hatt om Alexander Moissi på teaterscenen.

Moissi i Norge 
Alexander Moissi gjestet Norge tidlig på 1900-tallet i tittelrollen i stykket «Oidipus» på Nationaltheatret.

Han gjesteopptrådte senere i Oslo på det nyåpnede Mayol-teatret i 1921, med fire resitasjonskvelder samt en oppføring av Leo Tolstojs stykke «Er ist an allem Schuld», oversatt fra tysk til norsk for anledningen og regissert av Moissi selv. Premieren på Tolstoj-stykket fant sted 5. april 1921. I 1921 spilte han også hovedrollen som Osvald i Henrik Ibsens «Gengangere» på Centralteatret, mot Agnes Mowinckel i rollen som Fru Alving.

Senere gjestet han Nationaltheatret en vintersesong, og spilte da i «Hamlet», «Jedermann» og «Det levende lik». Mayol-teatrets teatersjef Rudolf Rasmussen ("Rulle") har beskrevet Moissis norgesbesøk i sin bok «Rulleboken : minner og meninger om livet på scene og podium», i kapittelet Moissi i Oslo. Hovedrollen som Fedja i «Det levende lik» hadde Moissi på repertoaret blant annet fra oppføringer i Wien.

Filmografi 
I tillegg til sitt hovedvirke som teaterskuespiller medvirket Alexander Moissi også i flere filmer.
 1918: Pique Dame, basert på Aleksandr Pusjkins kortroman « Pikovaja dama» (på norsk "Spardame"), tysk film regissert av Arthur Wellin. Moissis hustru Joanna Terwin medvirket også i filmen.
 1921: Kean, basert på et verk av Alexandre Dumas den eldre, regissert av Rudolf Biebrach
 1935: Lorenzino de' Medici, italiensk film regissert av Guido Brignone

Æresbevisninger og utmerkelser 
I Berlin, Salzburg og Wien finnes det gater oppkalt etter Alexander Moissi. I Wien ble også et Moissi-minnesmerke avduket i 2005. 

I Albania er han fremdeles ansett som en av landets mest fremtredende skuespillere gjennom tidene. Teaterskolen ved Akademiet for musikk og kunst i Tirana bar hans navn frem til en omorganisering av akademiet i 1990. Både universitetet og teateret i den albanske byen Durrës er oppkalt etter ham. 

I farens fødeby Kavajë er det største gymnaset oppkalt etter Alexander Moissi.

Referanser

Eksterne lenker 
 

Albanske skuespillere